कुड़ियां बापू दी गल्ल सुनिए बड़ियां खुश होइयां ते राजे कन्ने उसदे घोड़े उप्पर बई गेइयां। राजा ने घोड़ा इकदम तेज दौड़ाना शुरु करी ओड़ेया राजा घोड़े गी दौड़ान्दा-दौड़ान्दा दूर जंगला इच चली गेया ते फी इक रुक्खै हेठ घोड़े गी बन्निऐ पैदल गै कुड़िऐ गी लेइऐ टुरन लगा। चलदे-चलदे कोई इक क्रोह तकर राजा चलदा रेया ते उत्थें इक लेतरा दे ढेरा कश खड़ोइयै कुड़ियें गी गलान लगा, हून तुसाढ़ा ननिहाल ते कोल गै आई गेदा ऐ ओ दिक्खो ओ सामने गै तुसाढ़ा ननिहाल ऐ। ते में बाहर फिरने गी चलेयां आं ते इस लेतरा च ए सोटी खोव्बी (दब्बी) जन्ना। जेकर सोटी डिग्गी पेई तां समझी लैयो जे मिगी कोई शेर-चितरा खाई गेया ऐ ते तां तुस तौले गे जंगल पार करिये ननिहाल पुज्जी जाओ ते जेकर सोटी नईं डिग्गी तां मिगी बलगी जायो। ते इन्ना आखिऐ राजा तौले-तौले गैंई पुटदा अपने घोड़े कश परतोई आया ते ओदे उप्पर चढ़ियै तौले-तौले घोड़े गी नसान्दा ओ अपने घरै गी पुज्जा।